Vivat, vivat su sardu soberanu!

Vivat, vivat su sardu soberanu!
cantemus hoe totu giubilende
que puzones allegros in beranu
in floridas campagnas melodiende.
Cantemus dai su sero a su manzanu
su bellu tempus qui nos est benzende,
qua Vittoriu Emanuele faghet digna
de s’istrada ferrada sa Sardigna.

Quantu de tantos annos olvidada
fiat de me sa bella poesia,
ater’et tantu como est invocada
a cantare ’e sa Sardigna sa glorìa
qui li preparat s’istrada ferrada
cun milli benes de ogni genia:
niune cretat qui siat azzardu
qui mudet faccia su populu sardu.

Cuddos qui giudicàna cun rigore
de su tempus passadu amministrados
narànt sos sardos qui de custu honore
non diant esser giammai iscultados,
ma como già si bidet qu’in errore
custos tales, est claru, sunt istados;
su factu como ad su mundu est notoriu
da qui pensat pro nois re Vittoriu.

Qui de sos Sardos finas a cust’hora
non fiat iscultadu su lamentu
non depimus culpare de sa mora
si bonos soberanos hamus tentu;
sa fortuna est istada traittora
qui nos hat causadu tantu istentu,
ma regnende Vittoriu Emanuele
non nos podiat durare tantu fele.

Tanta gloria et tanta cuntentesa
pro quanta connoschenzia est in me
portare a cumplimentu cust’impresa
fiat riservada a Vittoriu re,
ogni laude inutile, est intesa,
s’opera est clara et faeddat de se,
bastat narrer qui Vittoriu in cust’annu
nos hat factu portentu su plus mannu.

Et non podimus mai dubitare
qui Vittoriu re no isculteret
de su populu sardu su clamare
tantu bene rezzidu a piaghere,
cussu coro magnanimu pregare
non si factesit tantu pro qui isteret
in forsis de sa grassia dimandada
ma subitu la desit accordada.

De tantu bene su sardu memoria
mai non nde det tenner olvidada
qui in sos annales suos et historia
de sos sardos favores registràda
hat a benner pro dare honore et gloria
ad su re qui pro nois s’impignàda,
ma plus et plus que nobile tesoro
su sardu l’hat a tenner in su coro.

Su sardu hoe tenet in cust’attu
unu pignus d’amore singulare,
ad su re nde det esser sempre gratu
pro quant’in custa vida hat a durare,
qua s’istrada ferrada est unu fattu
qui ad s’isula tota hat a fruttare
totu su bene qui suspiraiat
de tantu tempus qui l’ispettaiat.

Sensibile ad sos donos soberanos
pro sas grassias recidas et favores,
eo a nomen de sos isulanos
ringrassio su re et senadores
et deputados totu, pro qui vanos
non sunt istados sos nostros clamores;
vivant totu! et humile s’inchigna’ 
ad su re cun rispettu sa Sardigna!